துரத்தப்படுவதற்கான காரணங்கள் ஒரு கட்டத்தில் செல்வத்துக்கான மோகம், ராஜ்ஜிய விஸ்தரிப்புக்கான தாகம், மதம் எனப் பலவாக இருக்கின்றன. இன்னொரு கட்டத்தில் அது சாதிய ஆதிக்க மனநிலையாக இருக்கிறது. துரத்தலுக்கான காரணங்கள் மாறிக்கொண்டே இருக்கிறதே தவிர உயிர்த்திருத்தலுக்கான போராட்டமும் ஓட்டமும் மாறாததாக இருக்கிறது. நம் சமூகத்தில் படர்ந்துவிட்ட இந்த நோயின் கூறு நம்மை ஆயாசமுற வைக்கிறது. காலம் இன்று எவ்வளவோ மாறிவிட்டது. கல்வி நிலைகளில் நாம் உயர்ந்திருப்பதாக மார்தட்டிக்கொள்கிறோம். பல உயர் பதவிகளும் அந்தஸ்துகளும் நம்மைத் தேடி வந்திருக்கின்றன. ஆனால் மனிதர்களை மனிதர்கள் குலைத்துத் துரத்துகிற விஷயத்தில் பெரிய மாறுதல் எதுவும் நிகழவில்லை என்பது அதிர்ச்சியாகவே இருக்கிறது. தலைமுறை தலைமுறையாக இந்த அதிர்ச்சி தொடர்ந்தபடியே இருக்கிறது. இதன் கண்ணியை காலம் எப்போது அழித்தொழிக்கப்போகிறது என்னும் கேள்வியை ஒவ்வொருவருமே கேட்டுக்கொள்கிறார்கள்.